Agri SA: Groot kommer heers oor grondonteiening ná staatsredeArgieffoto Agri SA het Saterdag in ŉ verklaring gesê pres. Cyril Ramaphosa se staatsrede was ŉ eerlike bekentenis van die uitdagings wat Suid-Afrika in die gesig staar om voortuitgang vir die land te verseker. Dan Kriek, hoof van die organisasie, het gesê die organisasie ondersteun daarom “die ekonomiese oplossings wat in die staatsrede uiteengesit is om die land om te keer om sodoende ŉ toekoms van hoop, sosiale samehorigheid en voorspoed vir almal te skep”. Die organisasie het Ramaphosa geloof vir sy verwysing na werkskepping, armoede en om korrupsie ŉ nekslag toe te dien. “Ons verwelkom ook die praktiese stappe wat uiteengesit is om beleidsekerheid te verseker, om regeringsdepartemente te verminder, die plaaslike ekonomie te verhoog, beleggers te lok, die vervaardigingsektor te verhoog en die kleinsakeomgewing te verbeter.” Kriek het gesê Agri SA sal sy gewig agter Ramaphosa gooi om te verseker dat hy die planne wat in die staatsrede uiteengesit is, kan bereik. Hy het gesê die organisasie doen ŉ beroep op die president om die welwillendheid van plaaslike en internasionale beleggers te benut. “Hierdie visie kan nie een persoon of ŉ bepaalde gemeenskap uitsluit nie. Die planne wat deur die president aangekondig is, moet alle Suid-Afrikaners insluit – ongeag ras, kleur, geloofsbelydenis, nasionale oorsprong, voorgeslag, geslag, seksuele oriëntasie, ouderdom of fisieke beperkings,” het hy gesê. “Suid-Afrika bly ŉ verdeelde land en dit is slegs deur die waardigheid van elke Suid-Afrikaner te respekteer, inklusiwiteit en wedersydse respek dat hierdie verdeeldheid oorkom kan word.” Agri SA het gesê hy is egter baie bekommerd oor die ANC-beleid van grondonteiening en dat Ramaphosa bevestig het grondonteiening sal wel voortgaan. “Hierdie aankondiging ondermyn die Grondwet en dit vestig ook die persepsie dat die regerende party nie die beginsels van ons demokrasie in ag neem nie,” het Kriek gesê. “Die vraag bly ook: Van wie sal die grond onteien word en aan wie sal dit gegee word? Sulke verklarings sal meer skade as goed doen en is in stryd met die onderliggende tema van die staatsrede.” Kriek sê Agri SA raai aan die president weerhou hom van sulke verklarings en betrek liewer die kommersiële landboubedryf in ŉ poging om vriendskaplike oplossings vir die kwessie te vind. Agri SA is glo tans besig met sy eie transformasieplan in ŉ poging om die nasionale landbouproduksie te verhoog.